บอร์ดวัตถุอันตรายยื้อ4เคมี
เปิดช่องขายให้เกษตรกรช่วงเพาะปลูกไม่เชื่อข้อมูลกรมวิชาการรอพิจารณาใหม่
9 พ.ค. 2556

เปิดช่องขายให้เกษตรกรช่วงเพาะปลูกไม่เชื่อข้อมูลกรมวิชาการรอพิจารณาใหม่
บอร์ดวัตถุอันตรายยื้อพิจารณาห้ามใช้สารเคมี 4 ชนิด เปิดช่องให้เอกชนส่งข้อมูลชี้แจงเต็มที่
แหล่งข่าวจากกระทรวงเกษตรและสหกรณ์ เปิดเผยว่า ขณะนี้กรมวิชาการเกษตรยังไม่สามารถออกประกาศห้ามใช้สารเคมีทั้ง 4 ชนิด คือ คาร์โบฟูราน เมโทมิล ไดโครโตฟอส และอีพีเอ็น ในบัญชีวัตถุอันตรายบัญชีที่ 4 ห้ามนำเข้า ส่งออก หรือ ครอบครอง จำหน่าย ตาม พ.ร.บ.วัตถุอันตรายปี 2551 เนื่องจากที่ประชุมคณะกรรมการวัตถุอันตรายที่มีปลัดกระทรวงอุตสาหกรรม เป็นประธาน ยังไม่พิจารณา
ที่ประชุมคณะกรรมการฯ เมื่อเดือน เม.ย.ที่ผ่านมา ไม่เชื่อข้อมูลที่กรมวิชาการเกษตรเสนอให้ยกเลิก แต่กลับมอบหมายให้ตั้งคณะทำงานขึ้นมาเพื่อเปิดโอกาสให้เอกชนนำข้อมูลทางวิชาการด้านพิษวิทยามาเสนอใหม่
“เป็นที่น่าสังเกตว่า ในการประชุมครั้งนั้นหน่วยราชการกลับไม่เชื่อข้อมูลของหน่วยราชการด้วยกันเอง แต่กลับให้ระยะเวลากับภาคเอกชนนำเสนอข้อมูลเพื่อนำมาชี้แจงใหม่โดยไม่ระบุเวลาที่ให้นำส่งข้อมูลอีกด้วย” แหล่งข่าวเปิดเผย
นอกจากนี้ ใกล้เวลาฤดูเพาะปลูก ทางการเกษตรจึงเป็นไปได้ยากที่จะมีเอกชนส่งข้อมูลเข้ามาเพื่อตัดโอกาสทางธุรกิจของตนเอง โดยเฉพาะบริษัททั้งหมดเป็นของต่างชาติ และเมื่อไม่กำหนดเวลาส่งข้อมูลก็ยิ่งเป็นการเปิดทางให้สารเคมีเหล่านี้จำหน่ายได้ในตลาดต่อไป
ทั้งนี้ เมื่อเดือน ก.พ.ที่ผ่านมา ที่ประชุมคณะกรรมการสุขภาพแห่งชาติ ได้เรียกร้องให้มีการแบนสารเคมีทั้ง 4 ชนิด หลังพบว่ามีผู้ป่วยเพิ่มขึ้นอย่างต่อเนื่องจากการบริโภคอาหารปนเปื้อนสารเคมีดังกล่าว หรือเกิดจากการที่เกษตรกรใช้สารเคมีกำจัดศัตรูพืชเป็นเวลานาน ทำให้ส่งผลเสียต่อระบบทางเดินหายใจ ระบบทางเดินอาหาร และระบบประสาท และหากสะสมในร่างกายเป็นเวลานาน อาจทำให้เกิดโรคร้าย เช่น โรคมะเร็ง และโรคเบาหวาน
นอกจากนี้ วันที่ 21 ก.พ.ที่ผ่านมา กรมวิชาการเกษตรได้จัดเวทีเปิดรับฟังความเห็นทั้งภาคเอกชนผู้นำเข้า ผู้จำหน่าย เกษตรกร และองค์การพัฒนาเอกชน ต่อผลกระทบของสารเคมีดังกล่าว ซึ่งนายวิฑูรย์ เลี่ยนจำรูญ กรรมการและเลขานุการมูลนิธิชีววิถี เรียกร้องให้มีการขึ้นทะเบียนสารดังกล่าวเป็นวัตถุอันตรายชนิดที่ 4
ก่อนหน้านี้ ศาลปกครองสูงสุดมีคำสั่งให้ประกาศที่ออกโดยกรมวิชาการเกษตร กระทรวงเกษตรและสหกรณ์ ให้ขึ้นทะเบียนสารเคมีเกษตรเป็นโมฆะ โดยศาลเห็นว่าคำประกาศทั้งหมดเป็นการแสดงชื่อสารเคมีที่เป็นภาษาอังกฤษทั้งหมดทำให้เกษตรกรไม่เข้าใจ ไม่มีใครรู้ว่าสารดังกล่าวอยู่ในสินค้าชื่ออะไรบ้างจึงไม่มีสภาพบังคับ
ทั้งนี้ คำสั่งศาลปกครองดังกล่าว ทำให้การขึ้นทะเบียนสารเคมีเกษตร 4 ชนิด ที่มีพิษร้ายแรง คือ คาร์โบฟูราน เมโทมิล ไดโครโตฟอส และอีพีเอ็น เป็นวัตถุอันตรายบัญชีที่ 3 ห้ามครอบครองและมีไว้จำหน่ายได้เป็นโมฆะ ไม่สามารถสั่งห้ามจำหน่ายได้อีกต่อไป
โดยกรมวิชาการเกษตรต้องเร่งทำหนังสือถึงกรมบังคับคดีเพื่อชะลอการบังคับคดี หรือจับกุมผู้ประกอบการที่จำหน่ายสารเคมีเกษตรหลายตัวที่กรมได้มีการขึ้นทะเบียนบัญชีที่ 3 ไว้ เพื่อห้ามครอบครองและจำหน่าย เพราะอาจถูกเอกชนฟ้อง
ทั้งนี้ จากสถิติในปี 2552 พบว่า สารคาร์โบฟูรานเป็นสารกำจัดศัตรูพืชที่มีการนำเข้ามากที่สุด 4 ล้านกิโลกรัม โดยเกษตรกรไทยนิยมนำมาใช้ในการปลูกข้าวถึง 70% และ นพ.ปัตพงษ์ เกษสมบูรณ์ คณะแพทยศาสตร์ มหาวิทยาลัยขอนแก่น นำเสนอข้อมูลผลกระทบด้านสุขภาพที่ก่อให้เกิดโรคร้าย เพิ่มความเสี่ยงต่อการเป็นโรคมะเร็ง